Document ID: /roh_data/filtered/fineweb-2-filterrobots_roh.jsonl.gz/63211

Contribuziun chantunala per in project digital «Process d’avertura digitalisà DEP ed e modul da vaccinaziun»
04.04.2024
La Regenza ha garantì ina contribuziun chantunala da 593 000 francs a l’uniun eSANITA per il project digital «Process d’avertura digitalisà DEP ed e modul da vaccinaziun». Ella ha deliberà questa contribuziun en il rom da la Lescha davart la promoziun da la transfurmaziun digitala en il Grischun. Ils custs d’investiziun e da manaschi dal project importan tut en tut var 1,58 milliuns francs.
Cun il project ha l’uniun eSANITA la finamira, che l’entir process per avrir in dossier electronic dal pazient (DEP), inclusiv identitad electronica (e ID), saja pussaivel online. Il dossier electronic dal pazient è in project da sanadad publica (public health) da la Confederaziun e dals chantuns, che pussibilitescha a las pazientas ed als pazients in access digital a las atgnas datas da sanadad. La realisaziun e la finanziaziun è en emprima lingia chaussa dals chantuns e da lur furniturs da prestaziuns medicinalas, perquai ch’els èn er responsabels per l’organisaziun dals fatgs da sanadad. Il project da l’uniun eSANITA vul pussibilitar d’avrir in DEP en il Grischun senza stuair sa preschentar persunalmain tar in post da registraziun. Quest process duai pia esser disponibel en moda facila ed effizienta en tut las regiuns dal chantun. Per augmentar l’attractivitad dal DEP duai er il «e‑modul da vaccinaziun» vegnir integrà en il DEP. Quest modul è disponibel da nov sin basa da la lescha e remplazza dal tuttafatg l’attest da vaccinaziun fisic d’enfin ussa.